Foto: Hina

PREDSJEDNIK SDP-a Zoran Milanović ponudio je u ponedjeljak pregovaračima Mosta potpise zastupnika koalicije Hrvatska raste s kojima bi čelnik te stranke Božo Petrov u utorak otišao na konzultacije s predsjednicom Kolindom Grabar Kitarović, no iz Mosta mu je odgovoreno da im za to treba još neko vrijeme, doznaje se neslužbeno među sudionicima pregovora.



U koaliciji Hrvatska raste doznaje se kako su sve njihove stranke bile spremne još večeras pozvati svoje ljude kako bi potpisali potporu Petrovu kao mandataru, no u Mostu neslužbeno objašnjavaju kako takvu odluku ne mogu donositi naprečac te kako im je za nju nužna potvrda zajedničkog tijela izabranih zastupnika i Nacionalnog vijeća Mosta.



Pregovore o formiranju saborske većine i vlade dvije bi strane trebale nastaviti u utorak, nakon konzultacija na Pantovčaku.

Novi sastanak MOST-a i SDP-a održan je danas u 17 sati u sjedištu MOST-a.

Tijek sastanka:

19:25 "Zasad je sve pozitivno i nadam se da će se tako nastaviti. Govorili smo o podjeli odgovornosti prema resorima. O imenu mandatara zasad nećemo govoriti. Nastavili smo razgovore o formiranju vlade, nećemo ništa govoriti, još uvijek traju razgovori. Postoje dodatni rokovi koje smo otvorili HDZ-u zbog pravila jednakosti i zbog toga se sve odužilo. Taj je rok istekao danas. Sutra idemo kod predsjednice, nećemo ići s potpisima, zatražit ćemo dodatno vrijeme", kazao je Petrov novinarima nakon sastanka.

19:20 "Ima dogovora, sutra ne dolazimo s potpisima, tražit ćemo odgodu od par dana. Zadovoljan sam, tvrdi su pregovarači, ali ovo sve vodi prema dogovoru", kazao je Milanović nakon sastanka.



Pusić je kazala da je zadovoljna sastankom.

Tekst se nastavlja ispod oglasa

17:15 Glasnogovornik HDZ-a novinarima je podijelio dokument koji je HDZ poslao MOST-u. Ne spominje se konkretno da se odbijaju prijedlozi MOST-a, ali se ne spominje ni sudjelovanje u tripartitnoj Vladi. Naglašava se samo mogućnost nastavka pregovora s MOST-om, dok se SDP nigdje ne spominje.

17:00 "Nažalost, nema riječi o tripartitnoj vladi. Nema daljnjih koraka, nastavljaju se pregovori u dvoje. HDZ nisu dali razloge u svojem priopćenju. Dostavili su na mail pismeno objašnjenje da odustaju", kazao je Podolnjak.



"Nismo donijeli odluku o mandataru. Ti priopćenje je stranica teksta, dobit ćete ga svi. Uglavnom, nije bilo riječi o tripartitnoj vladi. Nastavljaju se pregovori o vladi s SDP-om", dodao je.

16:55 U sjedište MOST-a pet minuta uoči sastanka stigao je premijer Milanović i delegacija SDP-a. Nitko nije bio raspoložen za izjave, osim Hrelje, koji je samo doviknuo: "Bit će sve dobro".

16:30 "Očekujemo da će se odraditi sastanak u smislu pozitive, smatram da ćemo sigurno danas znati ime mandatara. Nadam se da će dijalog biti konstruktivan i s jedne i s druge strane, ako se Domoljubna koalicija vrati u pregovore", kazala je uoči sastanka Ljubica Ambrušec.



"Ovih dana je puno obrata i iznenađenja. MOST nikoga nije tjerao od stola, to se može napraviti samo dobrovoljno. Mi želimo pokrenuti Hrvatsku u pozitivnom smjeru", komentirao je Lovrinović.



"Sutra su konzultacije, danas moramo biti učinkoviti. Nikada nismo glasovali o tome koju stranu više podržavamo i otkrivali neke naklonosti", kazao je Podolnjak. Dodao je da priželjkuje da se HDZ priključi pregovorima jer MOST i dalje želi tripartitnu Vladu.



Sastanak dolazi nakon što je u 14 sati otpočeo sastanak predsjedništva HDZ-a na kojem su čelnici ove stranke trebali raspravljati o mogućnošću nastavka pregovora s MOST-om i SDP-om nakon što je Karamarko u subotu odbio koaliciju u kojoj će biti i Milanović.

Tijek događaja pratite na Indexu...

